b'\n_START_ARTICLE_\n\xc8\x98coala hanafit\xc4\x83\n_START_PARAGRAPH_\n\xc8\x98coala hanafit\xc4\x83 (\xd8\xad\xd9\x86\xd9\x81\xd9\x8a\xe2\x80\x8e, transliterat hanaf\xc4\xab) este una din cele patru \xc8\x99coli (madhab) de jurispruden\xc8\x9b\xc4\x83 ce apar\xc8\x9bin islamului sunnit, al\xc4\x83turi de \xc8\x99coala malekit\xc4\x83, \xc8\x99afeit\xc4\x83 \xc8\x99i \xc8\x98coala hanbalit\xc4\x83. \xc8\x98coala hanafit\xc4\x83 este numit\xc4\x83 dup\xc4\x83 \xc3\xaenv\xc4\x83\xc8\x9batul Abu Hanifa (699-767), ale c\xc4\x83rui perspective au fost p\xc4\x83strate de c\xc4\x83tre doi din cei mai de seam\xc4\x83 discipoli ai s\xc4\x83i: Abu Yusuf \xc8\x99i Muhammad al-Shaybani, care, mai t\xc3\xa2rziu, au pus bazele a ceea ce mai t\xc3\xa2rziu va fi hanafismul. _NEWLINE_\xc8\x98coala hanafit\xc4\x83 va avea cei mai mul\xc8\x9bi adep\xc8\x9bi din r\xc3\xa2ndul musulmanilor sunni\xc8\x9bi, accetul fiind pus pe aspectele practice ale legii. \xc3\x8en acest sens, \xc3\xaen special \xc3\xaen primele trei secole ale islamului, hanafi\xc8\x9bii erau axa\xc8\x9bi, mai mult dec\xc3\xa2t oricare alt\xc4\x83 \xc8\x99coala de jurispruden\xc8\x9b\xc4\x83, pe manuale (shurut), documente notariale \xc8\x99i ocupa\xc8\x9bia \xc8\x99i conduita judec\xc4\x83torului. Aceasta distinge fa\xc8\x9b\xc4\x83 de celelalte trei \xc8\x99coli prin faptul c\xc4\x83 punea mai pu\xc8\x9bin accent pe tradi\xc8\x9biile orale \xc3\xaen mas\xc4\x83 ca surs\xc4\x83 de cunoa\xc8\x99tere local\xc4\x83. Au acceptat obiceiurile locale ca pe o a doua surs\xc4\x83 de lege, dupa Coran \xc8\x99i hadith._NEWLINE_Jurispruden\xc8\x9ba hanafit\xc4\x83 r\xc4\x83m\xc3\xa2ne \xc8\x99i \xc3\xaen prezent cea mai semnificativ\xc4\x83 \xc8\x99coal\xc4\x83 din lumea arab\xc4\x83, predomin\xc3\xa2nd \xc3\xaen \xc8\x9b\xc4\x83ri precum: Iordania, Pakistan, Liban, Siria, Turcia, Emiratele Arabe Unite, Egipt, Iran.\n_START_SECTION_\nCaracteristici\n_START_PARAGRAPH_\nUna din cele mai importante caracteristici ale \xc8\x99colii hanafite este faptul c\xc4\x83 pune accent pe Qiyas \xc8\x99i Raa\xe2\x80\x99i (opinia personal\xc4\x83) mai mult dec\xc3\xa2t pe alegerile hadith-urilor. Aceast\xc4\x83 \xc8\x99coal\xc4\x83 nu recunoa\xc8\x99te imamatul lui Ahlul Bayt.  _NEWLINE_Oric\xc3\xa2t de clar\xc4\x83 este expresia voin\xc8\x9bei lui Dumnezeu \xc3\xaen Coran sau \xc3\xaen Sunna, mai puteau exista probleme de interpretare sau aplicare a principiilor, astfel, c\xc4\x83, treptat s-au dezvoltat o serie de \xc8\x99coli de jurispruden\xc8\x9b\xc4\x83 (madhab), care poart\xc4\x83 numele primilor autori \xc3\xaen ale c\xc4\x83ror scrieri \xc3\xae\xc8\x99i au originea: hanfi\xc8\x9bii \xe2\x80\x93 de la Abu Hanifa; maliki\xc8\x9bii \xe2\x80\x93 de la Malik; \xc8\x99afei\xc8\x9bii \xe2\x80\x93 de la Shafi\xe2\x80\x99i; handbali\xc8\x9bii \xe2\x80\x93 de la Ibn Hanbal, dar \xc8\x99i al\xc8\x9bii, care au disp\xc4\x83rut \xc3\xaens\xc4\x83 pe parcursul timpului. Ace\xc8\x99tia aveau diferite opinii cu privire la anumite puncte fundamentale ale legii, ca \xc8\x99i \xc3\xaen privin\xc8\x9ba unor principii de ra\xc8\x9bionament juridic (usul al-fiqh), dar \xc3\xaen special \xc3\xaen privin\xc8\x9ba rolului hadith-ului \xc8\x99i al legitimit\xc4\x83\xc8\x9bii, a limitelor \xc8\x99i metodelor ijtihad-ului - singura cale ca un musulman s\xc4\x83 evite eroarea era ca acesta s\xc4\x83 lase problema \xc3\xaen seama \xc3\xaenv\xc4\x83\xc8\x9ba\xc8\x9bilor din domeniul religiei, astfel \xc3\xaenc\xc3\xa2t ei s\xc4\x83 \xc3\xae\xc8\x99i foloseasc\xc4\x83 ra\xc8\x9biunea pentru a clarifica hadith-ul \xc8\x99i Coranul. Confrunta\xc8\x9bi cu o situa\xc8\x9bie nou\xc4\x83, cei abilita\xc8\x9bi trebuiau s\xc4\x83 recurg\xc4\x83 la analogie (qiyas): trebuiau s\xc4\x83 g\xc4\x83seasc\xc4\x83 un element similar cu un alt element al unei situa\xc8\x9bii asupra c\xc4\x83reia se luase deja o decizie, iar un astfel de ra\xc8\x9bionament riguros era numit ijtihad, iar justificarea se g\xc4\x83sea \xc3\xaentr-un hadith. Toate cele patru \xc8\x99coli f\xc4\x83ceau parte din comunitatea sunnit\xc4\x83. Cu toate acestea, alte grupuri de musulmani \xc8\x99i-au f\xc4\x83cut propriile sisteme de jurispruden\xc8\x9b\xc4\x83 \xc8\x99i de moral\xc4\x83 social\xc4\x83: ibadi\xc8\x9bii, zaydi\xc8\x9bii \xe2\x80\x93 \xc3\xaen r\xc3\xa2ndul sunni\xc8\x9bilor \xc8\x99i duodecimanii \xc3\xaen r\xc3\xa2ndul \xc8\x99ii\xc8\x9bilor. _NEWLINE_Ca ap\xc4\x83r\xc4\x83tori ai unei norme deja stabilite pentru comportamentul social, ace\xc8\x99tia puteau fixa, p\xc3\xa2n\xc4\x83 la un anumit punct, limite pentru ac\xc8\x9biunile suveranilor, sau cel pu\xc8\x9bin puteau s\xc4\x83 le ofere sfaturi. De asemenea, ei puteau juca rolul de purt\xc4\x83tori de cuv\xc3\xa2nt ai comunit\xc4\x83\xc8\x9bilor sau cel pu\xc8\x9bin ai unei componente urbane a comunit\xc4\x83\xc8\x9bii. \xc3\x8en general, ei se \xc8\x9bineau departe de administra\xc8\x9bie, dar \xc8\x99i de societate, p\xc4\x83str\xc3\xa2nd sentimentul c\xc4\x83 sunt un grup care beneficiaz\xc4\x83 de c\xc4\x83l\xc4\x83uzire divin\xc4\x83, f\xc4\x83r\xc4\x83 legatur\xc4\x83 cu interesele suveranilor. _NEWLINE_\xc3\x8en secolul al XI-lea se conturase deja o distinc\xc8\x9bie clar\xc4\x83 \xc3\xaentre cele patru \xc8\x99coli de interpretare moral\xc4\x83 \xc8\x99i juridic\xc4\x83. Uneori, leg\xc4\x83turile dintre adep\xc8\x9bii unor diferite madhab-uri deveneau tensionate, la Bagdag, spre exemplu, \xc3\xaen perioada abbasida, \xc8\x99afiismul \xc8\x99i hanafismul au inspirat fac\xc8\x9biuni urbane care au luptat unele \xc3\xaempotriva altora. Ulterior, se poate spune c\xc4\x83 aceste diferen\xc8\x9be au devenit mai pu\xc8\x9bin controversate, deoarece \xc3\xaen anumite regiuni prevala c\xc3\xa2te un madhab. Maliki\xc8\x9bii au devenit aproape singura \xc8\x99coal\xc4\x83 din Maghreb, \xc8\x99afii\xc8\x9bii erau r\xc4\x83sp\xc3\xa2ndi\xc8\x9bi \xc3\xaen Egipt, Siria, Irak, Iran \xc8\x99i Hijaz, hanfi\xc8\x9bii \xc3\xaen Asia Central\xc4\x83 \xc8\x99i India, iar hanbali\xc8\x9bii constituiau un element important \xc3\xaen Bagdad \xc8\x99i ulterior Siria. Cu timpul, aceste \xc8\x99coli de jurispruden\xc8\x9b\xc4\x83 au ajuns s\xc4\x83 se accepte reciproc, asemenea celor de teologie. Unele diferen\xc8\x9be dintre madhab-uri constau \xc3\xaen definirea exact\xc4\x83 \xc8\x99i ponderea fiec\xc4\x83rui principiu de jurispruden\xc8\x9b\xc4\x83. \xc8\x98coala hanafit\xc4\x83 a fost una din \xc8\x99colile care permiteau o oarecare flexibilitate \xc3\xaen aplicarea ijtihad-ului \xe2\x80\x93 ei sus\xc8\x9bineau c\xc4\x83 analogia strict\xc4\x83 nu trebuie s\xc4\x83 fie utilizat\xc4\x83 \xc3\xaentotdeauna, iar \xc3\xaenv\xc4\x83\xc8\x9ba\xc8\x9bii aveau capacitatea de a-\xc8\x99i exprima preferin\xc8\x9ba individual\xc4\x83 \xc3\xaen intepretarea Coranului \xc8\x99i hadith-ului. Aceste principii constituiau fundamentul jurispruden\xc8\x9bei, \xc3\xaencercarea de a prescrie detaliat modul de via\xc8\x9b\xc4\x83 (\xc8\x99ari\xca\xbfa) pe care musulmanii trebuiau s\xc4\x83 \xc3\xael urmeze pentru a se supune voin\xc8\x9bei lui Dumnezeu. Toate ac\xc8\x9biunile omului \xc3\xaen rela\xc8\x9bie cu Dumnezeu puteau fi incluse \xc3\xaen urm\xc4\x83toarele categorii: obligatorii, recomandabile, neutre din punct de vedere moral, condamnabile sau interzise. _NEWLINE__NEWLINE_Preceptele jurispruden\xc8\x9bei hanafite \xc3\xaen privin\xc8\x9ba practicilor comerciale corespund practicilor urmate de negustorii egipteni, dup\xc4\x83 cum reiese dintr-o serie de documente. Ceea ce era stipulat \xc3\xaen \xc8\x99ari\xca\xbfa \xc3\xaen leg\xc4\x83tur\xc4\x83 cu contractele s-a modificat prin acceptarea \xc3\xaen codul hanfit a unor stratageme juridice (hiyal) prin care anumite practici erau aduse \xc3\xaen limita legii (dob\xc3\xa2nda, spre exemplu). Emiterea de reglement\xc4\x83ri \xc8\x99i exercitarea autorit\xc4\x83\xc8\x9bii juridice de c\xc4\x83tre suverani \xc8\x99i demnitarii acestora se f\xc4\x83ceau cu condi\xc8\x9bia de a nu se dep\xc4\x83\xc8\x99i limitele impuse de \xc8\x99ari\xca\xbfa. Se considera c\xc4\x83 suveranul avea dreptul de a decide care cazuri trebuiau s\xc4\x83 fie prezentate pentru a fi judecate unui qadi \xc8\x99i pe care trebuia s\xc4\x83 le p\xc4\x83streze pentru a lua el \xc3\xaensu\xc8\x99i decizii. Disputele asupra propriet\xc4\x83\xc8\x9bii puteau fi aduse \xc3\xaen fa\xc8\x9ba unui qadi din cel mai apropiat ora\xc8\x99, pentru ca acesta s\xc4\x83 adopte o hot\xc4\x83r\xc3\xa2re sau s\xc4\x83 concilieze p\xc4\x83r\xc8\x9bile, \xc3\xaen cazurile necesare. Acela\xc8\x99i lucru se putea \xc3\xaent\xc3\xa2mpla \xc8\x99i cu contractele sau \xc3\xaen\xc8\x9belegerile asupra c\xc4\x83rora se dorea s\xc4\x83 se revin\xc4\x83 cu un caracter solemn \xc8\x99i stabil.\n_START_SECTION_\nHanafismul \xc8\x99i otomanii\n_START_PARAGRAPH_\nOtomanii \xc8\x99i tradi\xc8\x9bia islamic\xc4\x83 \xe2\x80\x93 \xc8\x99tim c\xc4\x83 titlurile adoptate de suveranul otoman, ca padi\xc8\x99ah sau sultan, reflectau leg\xc4\x83tura lui cu tradi\xc8\x9bia persan\xc4\x83 a regalit\xc4\x83\xc8\x9bii, \xc3\xaens\xc4\x83 el era \xc8\x99i mo\xc8\x99tenitorul unei tradi\xc8\x9bii specific islamice. \xc3\x8endatorirea lor fundamental\xc4\x83 ca \xc8\x99i suverani musulmani era de a men\xc8\x9bine \xc8\x99ari\xca\xbfa, pentru a \xc3\xaent\xc4\x83ri alian\xc8\x9ba sa cu popula\xc8\x9bia musulman\xc4\x83. \xc3\x8en perioada otoman\xc4\x83, institu\xc8\x9biile prin care era p\xc4\x83strat\xc4\x83 \xc8\x99ari\xca\xbfa s-au apropiat foarte mult de suveran. \xc8\x98coala de jurispruden\xc8\x9b\xc4\x83 preferat\xc4\x83 a otomanilor era cea hanafit\xc4\x83, iar judec\xc4\x83torii care o aplicau erau numi\xc8\x9bi \xc8\x99i pl\xc4\x83ti\xc8\x9bi de c\xc4\x83tre guvern. Otomanii au creat un corp special de \xca\xbfulama oficiali, care jucau un rol important \xc3\xaen administra\xc8\x9bia imperiului. \xc3\x8en fruntea lor se aflau doi judec\xc4\x83tori militari, sub care se aflau qadi-ii marilor ora\xc8\x99e, sub care se aflau qadi-ii din ora\xc8\x99ele mai mici sau cartiere. Atribu\xc8\x9biile unui qadi nu erau numai judiciare. El era \xc8\x99i intermediarul prin care erau emise ordine \xc8\x99i proclama\xc8\x9bii de c\xc4\x83tre sultan \xc8\x99i guvernatorii s\xc4\x83i. Mufti-ii hanafi\xc8\x9bi erau numi\xc8\x9bi de c\xc4\x83tre guvern pentru interpretarea legii, iar \xc3\xaen fruntea lor se reg\xc4\x83sea \xc8\x98eyh\xc3\xbclislam, mufti-ul Istanbulului, care era cel mai venerabil personaj. El era consilierul religios al sultanului. To\xc8\x9bi cei numi\xc8\x9bi \xc3\xaen func\xc8\x9bii \xc3\xaenalte \xc3\xaen ierarhia juridic\xc4\x83 beneficiau de instruire \xc3\xaen \xc8\x99coli imperiale.'